作者:張說
標題:雜曲歌辭：蘇摩遮
內容:摩遮本出海西胡，琉璃寶服紫髯鬍。聞道皇恩遍宇宙，來時歌舞助歡娛。繡裝帕額寶花冠，夷歌騎舞借人看。自能激水成陰氣，不慮今年寒不寒。臘月凝陰積帝臺，豪歌擊鼓送寒來。油囊取得天河水，將添上壽萬年杯。寒氣宜人最可憐，故將寒水散庭前。惟願聖君無限壽，長取新年續舊年。昭成皇后帝家親，榮樂諸人不比倫。往日霜前花委地，今年雪後樹逢春。